**Beszámoló a Bátaszéki Települési Értéktár Bizottság 2018. évi munkájáról**

Megalakulása óta bizottságunk immár ötödször számol be a képviselő-testületnek az adott évben végzett munkájáról.

Az első három évben összesen 104 bátaszéki helyi értéket tártunk fel és ezzel a legaktívabb bizottság voltunk Tolna megyében. Nem véletlenül kapta meg bizottságunk két éve Zombán a II. „Vár a megye” – Tolna Megyei Értékek Napján az első alkalommal átadott „Érték díjat” a Tolna Megyei Értéktár Bizottságtól. Sok településen még meg sem alakultak a helyi bizottságok, vagy nagyon elején járnak az értékfeltáró munkának.

A látványos munka nagy részével bizottságunk végzett: újabb országos vagy megyei érték előbukkanása már nem várható, a helyi értékek feltárása terén viszont még vannak lehetőségeink. Ehhez várjuk továbbra is a lakosság, az egyesületek jelzéseit!

Tavalyi beszámolómat egy kritikus megjegyzéssel zártam, melyben sérelmeztem, hogy az eddig három alkalommal megrendezett „Vár a megye” – Tolna Megyei Értékek Napja programon való részvétellel a város csak egyszer élt és két alkalommal bizottságunk megkérdezése nélkül lett lemondva a részvétel.

Idén Bogyiszlón városunk ismét képviseltette magát: kicsiny, de lelkes küldöttségünknek bizottságunk is majdnem teljes létszámmal tagja volt. Köszönjük Polgármester úrnak, hogy hivatalosan is a delegáció tagjai lehettünk!

A tavalyi „csendesebb” év után bizottságunk idén is előrukkolt egy olyan helyi érték feltárásával, ami remélhetőleg 2019-ben a nagy nyilvánosság elé kerülhet és az internet révén a világon bárki megismerheti: Bátaszék mozgóképes emlékeinek digitalizálása majdnem teljesen befejeződött! A Cikádor TV hőskorából (1994-2005) származó 201 darab videókazettát Pomsár Tamás fáradtságos munkával digitalizálta, a még korábbi időszakból származó néhány darab 8 milliméteres celluloid film digitalizálása pedig folyamatban van: ezt egy budapesti cég végzi el.

Bizottságunk jelenleg a már elkészült anyag rendszerezésével foglalkozik, mert sok videókazettán nem volt utalás az eseményre, illetve annak időpontjára. Ezeket a kazettákat meg kell nézni és az ott látott és hallott információk alapján be kell azonosítani az eseményt, vagy eseményeket.

A 2005 utáni Cikádor magazinok adásai elvileg a Tolna Táj TV-nél vannak archiválva, melyeket a szerződéssel ellentétben a készítők eddig nem juttattak el a városnak. Várjuk, hogy ezek az anyagok is Bátaszékre kerüljenek!

Kérem a tisztelt képviselő-testületet, hogy vitassa meg és fogadja el beszámolómat!

Bátaszék, 2018. november 29.

Rudolf László

elnök